REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 612-118/21

28. januar 2021. godine

B e o g r a d

NARODNA SKUPŠTINA

Odbor za ustavna pitanja i zakonodavstvo Narodne skupštine, dostavlja, na osnovu člana 194. stav 2. Poslovnika Narodne skupštine ("Službeni glasnik RS" broj 20/12 - prečišćen tekst), Narodnoj skupštini Predlog autentičnog tumačenja odredbe člana 64. stav 1. Zakona o visokom obrazovanju („Službeni glasnik RS“, broj 88/17, 73/18, 27/18-dr. zakon. 67/19 i 6/20-dr zakon).

Za predstavnika Odbora u Narodnoj skupštini određena je Jelena Žarić Kovačević, predsednik Odbora.

PREDSEDNIK ODBORA

Jelena Žarić Kovačević

P R E D L O G

Na osnovu člana 8. stav. 1. Zakona o Narodnoj skupštini ("Službeni glasnik RS", broj 9/10) i člana 194. stav 2. Poslovnika Narodne skupštine ("Službeni glasnik RS", broj 20/12 - prečišćen tekst)

Narodna skupština na sednici održanoj 28. januara 2021. godine, donela je

AUTENTIČNO TUMAČENjE

odredbe člana 64. stav 1. Zakona o visokom obrazovanju („Službeni glasnik RS“, br. 88/17, 73/18, 27/18-dr. zakon, 67/19 i 6/20-dr. zakoni)

Odredba člana 64. stav 1. Zakona o visokom obrazovanju glasi:

„Organ poslovođenja univerziteta je rektor, fakulteta-dekan, akademije strukovnih studija-predsednik, visoke škole i visoke škole strukovnih studija-direktor. Organ poslovođenja se bira iz reda nastavnika visokoškolske ustanove koji su u radnom odnosu sa punim radnim vremenom, a izabrani su na neodređeno vreme. Organ poslovođenja bira se na tri godine sa mogućnošću jednog ponovnog izbora.“

Ovu odredbu treba razumeti tako da se organ poslovođenja odgovarajuće visokoškolske ustanove – rektor, dekan, predsednik, odnosno direktor ne može birati iz reda nastavnika kojima je prestao radni odnos na kraju školske godine u kojoj su navršili 65 godina života (član 93. stav 1. Zakona o visokom obrazovanju), a zatim im je produžen radni odnos ugovorom sa visokoškolskom ustanovom na određeno vreme do dve godine, uz mogućnost dodatnih produženja, a najduže do kraja školske godine u kojoj navršavaju 70 godina života (član 93. stav 2. Zakona o visokom obrazovanju).

Ovo autentično tumačenje objaviti u „Službenom glasniku Republike Srbije“.

01 Broj

u Beogradu, \_\_\_\_\_\_\_\_, 2021. godine

NARODNA SKUPŠTINA

PREDSEDNIK

Ivica Dačić

O B R A Z L O Ž E Nj E

Razlog za podnošenje Predloga autentičnog tumačenja odredbe člana 64. stav 1. Zakona o visokom obrazovanju proističe iz potrebe da se prilikom izbora organa poslovođenja odgovarajuće visokoškolske ustanove ima u vidu način na koji je odredbama člana 93. Zakona o visokom obrazovanju utvrđen status nastavnika kojima je prestao radni odnos na kraju školske godine u kojoj su navršili 65 godina života (član 93. stav 1. Zakona o visokom obrazovanju), a zatim im je produžen radni odnos ugovorom sa visokoškolskom ustanovom na određeno vreme do dve godine, uz mogućnost dodatnih produženja, a najduže do kraja školske godine u kojoj navršavaju 70 godina života (član 93. stav 2. Zakona o visokom obrazovanju), odnosno da oni nisu nastavnici izabrani na neodređeno vreme.

Iz navedenog sledi da nastavnici kojima je prestao radni odnos na kraju školske godine u kojoj su navršili 65 godina života, a zatim im je produžen radni odnos ugovorom sa visokoškolskom ustanovom na određeno vreme do dve godine, uz mogućnost dodatnih produženja, a najduže do kraja školske godine u kojoj navršavaju 70 godina života, ne mogu biti birani u organ poslovođenja odgovarajuće visokoškolske ustanove – univerziteta-rektor, fakulteta-dekan, akademije strukovnih sudija-predsednik i visoke škole strukovnih studija - direktor.